सप्त-ऋषि श्रंखला के इस बेहद संक्षिप्त उल्लेख भर से अंदाज़ हो सकता है कि आख़िर ऋषि होते क्या हैं? ऋषि-पत्नियों के बारे में भी अगर आप विस्तार से पढ़ेंगे-सुनेंगे तो ऋषि-परंपरा के प्रति आपका आदर-भाव और भी क्षितिज-विहीन हो जाएगा। अपने देश के ताज़ा इतिहास में हमने अब तक एक पुरुषोत्तम दास टंडन का नाम ही सुना था, जिन्हें लोग राजर्षि कहते थे। यानी ऐसा राजा, जो ऋषि की तरह काम करता हो। टंडन जी स्वाधीनता संग्राम में पहली क़तार के सेनानी थे। वे ऋषि की तरह काम करते भी रहे होंगे। वे समाजसेवी थे, साहित्यकार थे और बहुमुखी प्रतिभा के मालिक थे। हिंदी को राजभाषा का दर्ज़ा दिलाने के लिए उन्होंने जो कुछ किया, उससे बहुत-से लोग इतने भावुक हो गए कि उन्हें राजर्षि कहने लगे।